
Enorme geografiske forskelle på varmepriser: Sådan sparer du på regningen
På fem år er det blevet over 30 procent dyrere at opvarme et hus i Danmark, men der er stor forskel på, hvor meget danskerne betaler for varmen. Med vinteren for døren, får du her fem råd til at spare flere tusinde kroner på varmeforbruget.

Det koster i gennemsnit 17.000 kroner om året at opvarme et standardhus på 130 m2 i Danmark med fjernvarme, hvilket er over 4.000 kroner mere end for fem år siden. Det viser Forsyningstilsynets prisstatistik for fjernvarmevirksomheder. Samtidig er der enorm forskel på fjernvarmepriserne rundt om i landet. Mens det hos Hvide Sande Fjernvarme koster godt 3.500 kroner at opvarme et standardhus, er det 30.000 kroner dyrere hos Annasminde Varmeforsyning i Hedensted Kommune.

Over 80 procent af husholdningernes energiforbrug går til opvarmning og varmt vand, det viser Energistyrelsens Energistatistik. Derfor er det, ifølge cleantechvirksomheden Brunata, nu der skal handles, hvis man ønsker at bringe varmeregningen hen over vinteren ned. Med få justeringer i hjemmet kan de fleste husstande reducere varmeforbruget og dermed varmeregningen uden at gå på kompromis med komforten.

– Efterårs- og vintermånederne rammer mange husholdningers varmebudgetter hårdt. Derfor er det vigtigt at tage fat nu. Mange kender efterhånden de gængse råd om at skrue bare én grad ned, lufte fornuftigt ud samt sikre, at varmen ikke bliver blokeret af møbler. Men der er mange andre vaner, man kan skrue på, og som kan gøre en mærkbar forskel, siger Henrik Asving, energirådgiver hos Brunata, der rådgiver både boligejere og administratorer om energioptimering og varmeforbrug.

Hver grad tæller på varmeregningen
Vil man nedbringe sin varmeregning, handler det ifølge energirådgiveren ikke om store investeringer, men om at tage styringen og lave små ændringer, der kan mærkes i budgettet. Simple adfærdsændringer, der vil kunne bringe varmeregningen ned.

– Hver grad tæller, og det gælder både for økonomien og for komforten. Det handler bare om at komme i gang, for selv små justeringer kan hurtigt betale sig, især i en tid hvor energipriserne er uforudsigelige, siger Henrik Asving.

Fem råd til et lavere varmeforbrug
Her er energirådgiverens fem råd til, hvordan du kan få styr på varmeforbruget og spare penge denne vinter.

1. Opvarm alle rum: Indstil termostaterne ens i hele boligen for en mere effektiv varmefordeling. Hvis du lukker helt for radiatoren i ét rum, vil radiatorerne i de tilstødende rum blive tvunget til at kompensere for den manglende varme.

2. Skru ned for badetiden: En tredjedel af varmeforbruget går typisk til opvarmning af vand. Forkorter man sit daglige brusebad fra 10 til 5 minutter, det give en årlig besparelse på op mod 2.000 kroner på vand og varme.

3. Lad solen varme boligen og luk varmen inde om natten: Træk gardiner og persienner fra om dagen, så solen kan bidrage til opvarmningen. Træk dem for om aftenen, så de reducerer kuldeindfaldet fra vinduerne og hjælper med at holde på varmen.

4. Tjek bunden af radiatoren: Hvis du har fjernvarme, bør radiatorerne være lunkne eller kolde forneden og varme foroven – så udnyttes varmen bedst.

5. Brug emhætten kort og effektivt: En emhætte sender ikke kun mados ud, den sender også opvarmet indeluft ud. Det betyder ikke, at man skal undlade ventilation, men undlad at lade en kraftig emhætte køre længe efter madlavningen.

Brunata er en danskstiftet cleantechvirksomhed, der i dag er en del af den tyskejede Brunata-Minol-Zenner-koncern. De specialiserer sig i individuelle målere og systemer til forbrugsafregning af varme, vand og el i flerboligbyggerier, med fokus på præcis dataindsamling og effektivisering. www.brunata.dk
